Document ID: 32000D0609

A Bizottság határozata
(2000. szeptember 29.)
a tenyésztett laposmellű futómadarak húsának behozatalára vonatkozó állat-egészségügyi és közegészségügyi feltételek és a szükséges állatorvosi bizonyítványok meghatározásáról, valamint a tagállamok által friss baromfihús behozatalára feljogosított harmadik országok jegyzékének megállapításáról szóló 94/85/EGK határozat módosításáról
(az értesítés a C(2000) 2885. számú dokumentummal történt)
(EGT vonatkozású szöveg)
(2000/609/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1999/89/EK irányelvvel [1] módosított, a friss baromfihús Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1991. június 26-i 91/494/EGK tanácsi irányelvre [2] és különösen annak 9. cikke (1) bekezdésére, 11. cikke (1) bekezdésére, 12. cikkére, 14. cikke (1) bekezdésére és 14a. cikkére,
tekintettel a 1992. december 17-i 92/118/EGK tanácsi irányelvre, ami megállapítja azon termékek Közösségen belüli kereskedelmére, illetve a Közösségbe történő behozatalára irányadó állat-egészségügyi és közegészségügyi követelményeket, amely termékekre nem vonatkoznak a 89/662/EGK irányelv és - a kórokozók tekintetében - a legutóbb a 97/79/EK irányelvvel [3] módosított 90/425/EGK irányelv [4] A. mellékletének I. pontjában felsorolt külön közösségi szabályokban meghatározott követelmények és különösen annak 10. cikkére,
mivel:
(1) A 91/494/EGK irányelv 2. cikke szerint a laposmellű futómadár "baromfi", a nyúlhús és a tenyésztettvadhús előállítását és forgalomba hozatalát érintő közegészségügyi és állat-egészségügyi problémákról szóló, 1990. november 27-i 91/495/EGK tanácsi irányelv [5] 2. cikke szerint "tenyésztett vad" is.
(2) A laposmellű futómadarak húsa harmadik országokból behozható, ha legalább a 91/494/EGK irányelv III. fejezetének állat-egészségügyi követelményei és - a 92/118/EGK irányelv I. mellékletének 11. fejezete szerint - a 91/495/EGK irányelv III. fejezetének közegészségügyi követelményei teljesülnek.
(3) E határozat hatályával a 91/495/EGK irányelv 17. cikke a tenyésztett laposmellű futómadarak friss húsára vonatkozóan elavulttá válik.
(4) Sem a legutóbb a 2000/352/EGK határozattal [6] módosított, a friss baromfihús meghatározott harmadik országokból történő behozatalára vonatkozó állat-egészségügyi feltételek és a szükséges állatorvosi bizonyítványok meghatározásáról szóló, 1994. december 20-i 94/984/EK bizottsági határozat [7], sem pedig a 2000/160/EK bizottsági határozattal [8] módosított, a tenyésztett vadak húsának és nyúlhúsnak harmadik országokból történő behozatalához szükséges állat- és közegészségügyi feltételek és állatorvosi bizonyítványok megállapításáról szóló, 1997. február 28-i 97/219/EK bizottsági határozat [9] nem alkalmazható a laposmellű futómadarak húsára, mivel ezek a madarak nem tartoznak e határozatok hatálya alá.
(5) Szükséges megállapítani a tenyésztett laposmellű futómadarak húsának behozatalára vonatkozó állat-egészségügyi és közegészségügyi feltételeket és a szükséges állatorvosi bizonyítványokat.
(6) A legutóbb a 97/183/EK határozattal [10] módosított, a krími-kongói haemorrhagiás lázzal kapcsolatos védekezési intézkedésekről szóló, 1996. november 22-i 96/659/EK bizottsági határozat [11] felhatalmazza a tagállamokat a laposmellű futómadarak húsának behozatalára, feltéve hogy külön biztosítékokat kapnak a krími-kongói haemorrhagiás lázzal kapcsolatban; ezeket a biztosítékokat figyelembe kell venni.
(7) A Csehország, Izrael és Svájc nem mentesek a Newcastle-betegségtől, mindazonáltal a legutóbb Ausztria, Finnország és Svédország csatlakozási okmányával módosított, 92/66/EGK tanácsi irányelvben [12] megállapítottakkal legalább egyenértékű intézkedéseket alkalmaznak a Newcastle-betegség elleni védekezésre.
(8) Ezen az alapon helyénvaló engedélyezni a tenyésztett laposmellű futómadarak húsának behozatalát az említett országokból.
(9) Néhány harmadik ország nem mentes a Newcastle-betegségtől, és nem alkalmaz a 92/66/EGK tanácsi irányelvben megállapítottakkal legalább egyenértékű intézkedéseket. Mindazonáltal ezeknek az országoknak is lehetőséggel kell rendelkezni a laposmellű futómadarak nyers húsának az Európai Unióba való behozatalára, feltéve hogy az említett betegség elleni védekezésre irányuló intézkedéseik a 91/494/EGK irányelv II. fejezetében nyújtott állat-egészségügyi biztosítékokkal legalább egyenértékűeket nyújtanak.
(10) Namíbia, Dél-Afrika és Zimbabwe megadta a fent említett, a tenyésztett laposmellű futómadarak húsának behozatalához szükséges, az e határozat II. melléklete 2. részének B. mintájában megállapított bizonyítvány feltételei szerinti biztosítékokat és megfelelő, statisztikailag megalapozott mintavételi tervet nyújtottak be a Bizottságnak a Newcastle-betegség ellenőrzésére azokban a gazdaságokban, amelyek tenyésztett laposmellű futómadarat küldenek levágásra az EU-ba történő kivitel céljából.
(11) Az állatok levágásuk vagy leölésük során való védelméről szóló, 1993. december 22-i 93/119/EK tanácsi irányelvet [13] figyelembe kell venni a laposmellű futómadarak húsának harmadik országokból való behozatalára vonatkozó feltételek meghatározásakor.
(12) Az egyes hormon- vagy tireosztatikus hatású anyagoknak és a ß-agonistáknak az állattenyésztésben történő felhasználására vonatkozó tilalomról és a 81/602/EGK, a 88/146/EGK és a 88/299/EGK irányelv [14] hatályon kívül helyezéséről szóló, 1996. április 29-i 96/22/EK tanácsi irányelvet, valamint az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok [15] hatályon kívül helyezéséről szóló, 1996. április 29-i 96/23/EK tanácsi irányelvet tekintetbe kell venni a laposmellű futómadarak húsának behozatalára vonatkozó közegészségügyi követelmények meghatározásakor.
(13) Létre kell hozni azoknak a harmadik országoknak a jegyzékét, amelyek számára engedélyezett a laposmellű futómadarak húsának behozatalához szükséges bizonyítványok használata, a laposmellű futómadarak húsának behozatalára vonatkozó feltételek teljes összehangolása elérése érdekében.
(14) Ezt a jegyzéket a legutóbb a 96/2/EK határozattal [16] módosított 94/85/EK bizottsági határozatban [17] megállapított, a tagállamok által a friss baromfihús behozatalára felhatalmazott harmadik országok fő jegyzékére kell alapozni.
(15) Tunézia megadta a szükséges biztosítékokat ahhoz, hogy felkerüljön a 94/85/EK határozatban megállapított jegyzékére.
(16) Az e határozatban előírt intézkedések követik a Kereskedelmi Világszervezet (WTO) keretében megkötött, az állat- és növényegészségügyi intézkedések alkalmazásáról szóló megállapodásban meghatározott bejelentési eljárást.
(17) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok csak az I. mellékletben felsorolt harmadik országokat vagy harmadik országok részeit hatalmazzák fel a tenyésztett laposmellű futómadarak húsának behozatalára, feltéve, hogy az eleget tesz a II. mellékletben megállapított, megfelelő egészségügyi bizonyítvány követelményeinek, valamint ilyen, helyesen kitöltött és aláírt bizonyítvány kíséri. A bizonyítványnak tartalmazza a II. melléklet 1. részével megegyező általános részt, az I. mellékletben meghatározott, szükséges ("A" vagy "B") minta szerint.
2. cikk
A 94/85/EK határozat melléklete az ISO-kód betűrendjének megfelelő helyen az alábbi sorral egészül ki:
"TN | Tunézia | x" |
3. cikk
Ezt a határozatot a 2000. október 1-jétől tanúsítvánnyal kísért szállítmányokra kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2000. szeptember 29-én.

Labels: 17
5
3
6
18